b'\n_START_ARTICLE_\nGhi\xc8\x9b\xc4\x83 Licu\n_START_SECTION_\nCarier\xc4\x83\n_START_PARAGRAPH_\nGhi\xc8\x9b\xc4\x83 Licu a \xc3\xaenceput s\xc4\x83 joace handbal la sec\xc8\x9bia \xe2\x80\x9eT\xc3\xa2n\xc4\x83rul Dinamovist\xe2\x80\x9d a clubului \xe2\x80\x9eDinamo\xe2\x80\x9d, iar la 18 ani a fost promovat la echipa de seniori Dinamo Bucure\xc8\x99ti, unde \xc8\x99i-a petrecut apoi toat\xc4\x83 cariera de juc\xc4\x83tor. De la \xe2\x80\x9eDinamo\xe2\x80\x9d a fost selec\xc8\x9bionat la echipa na\xc8\x9bional\xc4\x83, cu care a devenit de dou\xc4\x83 ori campion mondial, \xc3\xaen 1970 \xc8\x99i 1974. Licu a jucat pentru Rom\xc3\xa2nia \xc3\xaencep\xc3\xa2nd din 1966 \xc8\x99i a luat parte la 197 de meciuri oficiale, \xc3\xaen care a \xc3\xaenscris \xc3\xaen total 328 de goluri. Conform lui \xc8\x98tefan Birtalan, Licu \xe2\x80\x9ea fost cel mai bun ap\xc4\x83r\xc4\x83tor pe care l-a avut Rom\xc3\xa2nia\xe2\x80\x9d._NEWLINE_Licu a evoluat ca handbalist la Dinamo p\xc3\xa2n\xc4\x83 \xc3\xaen 1980, c\xc3\xa2nd \xc8\x99i-a \xc3\xaencheiat activitatea \xc8\x99i a devenit antrenor al clubului, mai \xc3\xaent\xc3\xa2i secund, sub conducerea lui Oprea Vlase, iar apoi principal. \xc3\x8en 1993 a p\xc4\x83r\xc4\x83sit Dinamo \xc8\x99i a plecat \xc3\xaen Germania, unde a antrenat mai \xc3\xaent\xc3\xa2i echipa de tineret a SC Magdeburg, cu care a c\xc3\xa2\xc8\x99tigat \xc3\xaen 1996 titlul na\xc8\x9bional pentru aceast\xc4\x83 categorie de v\xc3\xa2rst\xc4\x83. \xc3\x8en 1999 a fost numit antrenor secund al echipei de seniori a SC Magdeburg \xc8\x99i, al\xc4\x83turi de antrenorul principal Alfre\xc3\xb0 G\xc3\xadslason, a condus echipa spre primul titlu na\xc8\x9bional, ob\xc8\x9binut \xc3\xaen 2001, \xc8\x99i spre c\xc3\xa2\xc8\x99tigarea, \xc3\xaen 2002, a Ligii Campionilor EHF. \xc3\x8entre ianuarie \xc8\x99i iunie 2006 a fost antrenorul principal al SCM, dup\xc4\x83 care s-a \xc3\xaentors \xc3\xaen Rom\xc3\xa2nia._NEWLINE_Ghi\xc8\x9b\xc4\x83 Licu \xc8\x99i-a construit o cas\xc4\x83 la Provi\xc8\x9ba de Sus, unde \xc3\xaengrijea de livad\xc4\x83 \xc8\x99i de gospod\xc4\x83rie. \xc3\x8en luna noiembrie 2013 a fost diagnosticat cu cancer \xc8\x99i a decedat \xc3\xaen noaptea de 8 aprilie 2014.\n_START_SECTION_\nDistinc\xc8\x9bii individuale\n_START_PARAGRAPH_\nPe 1 noiembrie 1975 a f\xc4\x83cut parte dintr-o selec\xc8\x9bionat\xc4\x83 a lumii care a jucat \xc8\x99i c\xc3\xa2\xc8\x99tigat un meci \xc3\xaempotriva echipei Republicii Federale Germane, la Dortmund._NEWLINE_\xc3\x8en 1970, pentru merite sportive deosebite i s-a conferit titlul de Maestru Emerit al Sportului, iar \xc3\xaen 1992 a fost declarat antrenor emerit. \xc3\x8en anul 2000 i-a fost decernat\xc4\x83 distinc\xc8\x9bia Medalia na\xc8\x9bional\xc4\x83 \xe2\x80\x9eServiciul Credincios\xe2\x80\x9d clasa I.\n_START_SECTION_\nFamilie\n_START_PARAGRAPH_\nGhi\xc8\x9b\xc4\x83 Licu a fost tat\xc4\x83l handbalistului Robert Licu, care a marcat 1054 de goluri pentru echipa Rom\xc3\xa2niei, fiind pe locul 2, dup\xc4\x83 Vasile St\xc3\xaeng\xc4\x83, \xc3\xaen clasamentul all-time al Rom\xc3\xa2niei.'